এ-সময় চলচ্চিত্র সংসদগুলোর সদস্য সংখ্যাও বৃদ্ধি পায়। শিল্পছবি দেখার ও আস্বাদনের সুযোগটি সদস্যরা কাজে লাগায়। তাছাড়া ওই সময়টাতে বাণিজ্যিক ধারার চলচ্চিত্র দেখতে দর্শকরা হলবিমুখ হয়ে পড়ে। এদের একটা অংশও সংসদের সদস্য হন। তারেক আহমেদের বিবেচনায় – ‘যাদের কাছ থেকে সিনেমা ঘরে গিয়ে ছবি দেখবার সুযোগ কেড়ে নেয়া হলো – সেই মধ্যবিত্ত নিজেদের বিনোদন বা সুস্থ চিন্তায় সময় কাটাবার অংশ হিসেবেই তখন বেছে নিয়েছিলো চলচ্চিত্র সংসদের গন্ডী – দর্শক যেমন বেড়ে চললো, তেমনি বাড়তে লাগলো চলচ্চিত্র সংসদের সংখ্যাও।’২৬